幽眠
作者：秦觀
朝代：宋

paragraphs: 幽眠起常晚，冬晷復不長。
中間數十刻，倏如驚燕翔。
晨餐粗云畢，申鼓鳴相望。
忽忽竟何就，念之動中腸。
天地一逆旅，死生猶轉商。
暫來旋云去，遲速乃所常。
較計亦何補，徒然非慨慷。
不如聽兩行，一槩付酒觴。
北風吹老槐，白日轉紙窗。
布衾一覺睡，身世成渺茫。
宿莽冬不衰，蘭茞幽更芳。
無庸傷局促，速此鬢髮霜。